Egyelőre nem Bicskéig, csak Vértesacsáig.

Miniszterelnöki biztosként felel Felcsút és környéke fejlesztéséért Tessely Zoltán volt bicskei polgármester, a térség fideszes országgyűlési képviselője. A Mészáros Lőrinc birtokában lévő Fejér Megyei Hírlapnak néhány napja arról beszélt: meghosszabbíthatják a felcsúti kisvasutat. Ezt a Magyar Narancs szúrta ki.

Tessely egészen pontosan úgy fogalmazott, hogy „a vál-völgyi kisvasút Vértesacsa felé való felújítása is hamarosan megindul”. Azt egyelőre még nem tudni, hogy mikor, mennyiért és milyen forrásból kerül erre sor.

Orbán Viktor korábban arról beszélt, hogy ha támadják a falujában épült kisvasutat, „akkor meg kell hosszabbítani Bicskéig, és ha akkor is támadják, akkor meg Lovasberényig”. A kisvasút vonala jelenleg mindössze hat kilométer a felcsúti stadion és az alcsútdobozi arborétum között. (Fotó: MTI / Máthé Zoltán)